CELEX: 32011R0648
Language: ro
Date: 2011-07-04 00:00:00
Title: Regulamentul de punere în aplicare (UE) nr. 648/2011 al Comisiei din 4 iulie 2011 de modificare a Regulamentului (CE) nr. 1266/2007 în ceea ce privește perioada de aplicare a măsurilor tranzitorii privind condițiile de derogare pentru anumite animale de la interdicția de ieșire prevăzută de Directiva 2000/75/CE a Consiliului  Text cu relevanță pentru SEE

5.7.2011   
            
            
               RO
            
            
               Jurnalul Oficial al Uniunii Europene
            
            
               L 176/18
            
         REGULAMENTUL DE PUNERE ÎN APLICARE (UE) NR. 648/2011 AL COMISIEI
   din 4 iulie 2011
   de modificare a Regulamentului (CE) nr. 1266/2007 în ceea ce privește perioada de aplicare a măsurilor tranzitorii privind condițiile de derogare pentru anumite animale de la interdicția de ieșire prevăzută de Directiva 2000/75/CE a Consiliului
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Directiva 2000/75/CE a Consiliului din 20 noiembrie 2000 de stabilire a dispozițiilor specifice privind măsurile de combatere și de eradicare a febrei catarale ovine (1), în special articolul 9 alineatul (1) litera (c), articolele 11 și 12 și articolul 19 al treilea paragraf,
   întrucât:
   
               (1)
            
            
               Regulamentul (CE) nr. 1266/2007 al Comisiei din 26 octombrie 2007 referitor la normele de punere în aplicare a Directivei 2000/75/CE a Consiliului în ceea ce privește combaterea, monitorizarea, supravegherea febrei catarale ovine, precum și restricțiile privind deplasările unor animale din specii receptive la aceasta (2) stabilește normele referitoare la combaterea, monitorizarea, supravegherea bolii limbii albastre, precum și restricțiile privind deplasările animalelor, din și către zone cu acces reglementat, legat de această maladie.
            
         
               (2)
            
            
               Articolul 8 din Regulamentul (CE) nr. 1266/2007 stabilește condițiile pentru derogarea de la interdicția de ieșire prevăzută prin Directiva 2000/75/CE. Articolul 8 alineatul (1) din respectivul regulament prevede că deplasările de animale, de material seminal, ovule și embrioni ai acestora dintr-o exploatație sau un centru de colectare sau de depozitare de material seminal localizat într-o zonă cu acces reglementat către o altă exploatație sau centru de colectare sau de depozitare de material seminal fac obiectul unei derogări de la interdicția de ieșire, cu condiția ca acestea să îndeplinească condițiile specificate în anexa III la respectivul regulament sau să îndeplinească orice alte garanții adecvate privind sănătatea animală, bazate pe un rezultat pozitiv al unei evaluări a riscului legat de măsurile destinate combaterii răspândirii virusului bolii limbii albastre, precum și protecției împotriva atacurilor vectorilor, solicitate de autoritatea competentă de la locul de origine și aprobate de autoritatea competentă de la locul de destinație, înainte de deplasarea animalelor respective.
            
         
               (3)
            
            
               Articolul 9a alineatul (1) din Regulamentul (CE) nr. 1266/2007 prevede că, cu titlu tranzitoriu și prin derogare de la condițiile prevăzute în anexa III la respectivul regulament, statele membre de destinație pot solicita ca deplasarea anumitor animale care intră sub incidența derogării prevăzute la articolul 8 alineatul (1) să facă obiectul unor condiții suplimentare, pe baza unei evaluări a riscurilor și luând în considerare condițiile entomologice și epidemiologice la care animalele sunt supuse. Respectivele condiții suplimentare precizează că animalele trebuie să aibă vârsta mai mică de 90 de zile, trebuie să fi fost izolate de la naștere în spații protejate de vectori și trebuie să fi fost supuse anumitor teste menționate în anexa III la respectivul regulament.
            
         
               (4)
            
            
               Regulamentul (CE) nr. 1266/2007, astfel cum a fost modificat prin Regulamentul (UE) nr. 1142/2010 (3), a prelungit perioada de aplicare a măsurilor tranzitorii prevăzute la articolul 9a din Regulamentul (CE) nr. 1266/2007 pentru încă șase luni, până la 30 iunie 2011. La momentul adoptării Regulamentului (UE) nr. 1142/2010, era de așteptat ca noile norme privind criteriile pentru unitățile protejate de vectori să fi fost stabilite în anexa III la Regulamentul (CE) nr. 1266/2007 și, prin urmare, ca măsurile tranzitorii respective să nu mai fie necesare. Totuși, aceste modificări planificate la anexa III la regulamentul respectiv nu au fost încă efectuate.
            
         
               (5)
            
            
               În consecință, este necesar să se prelungească perioada de aplicare a măsurilor tranzitorii prevăzute la articolul 9a alineatul (1) din Regulamentul (CE) nr. 1266/2007 pentru încă un an, până la adoptarea modificărilor la anexa III la Regulamentul (CE) nr. 1266/2007 cu privire la unități protejate de vectori.
            
         
               (6)
            
            
               Prin urmare, Regulamentul (CE) nr. 1266/2007 ar trebui modificat în consecință.
            
         
               (7)
            
            
               Măsurile prevăzute în prezentul regulament sunt conforme cu avizul Comitetului permanent pentru lanțul alimentar și sănătatea animală,
            
         ADOPTĂ PREZENTUL REGULAMENT:
   Articolul 1
   La articolul 9a alineatul (1) teza introductivă din Regulamentul (CE) nr. 1266/2007, data de „30 iunie 2011” se înlocuiește cu „30 iunie 2012”.
   Articolul 2
   Prezentul regulament intră în vigoare în a treia zi de la data publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 4 iulie 2011.
      
         
            Pentru Comisie
         
         
            Președintele
         
         José Manuel BARROSO
      
   
   
      (1)  JO L 327, 22.12.2000, p. 74.
   
      (2)  JO L 283, 27.10.2007, p. 37.
   
      (3)  JO L 322, 8.12.2010, p. 20.